# Die Schedelsche Weltchronik (deutsch):047

| 046 <<<Vorheriges Blatt | Die Schedelsche Weltchronik Blatt XLVII | Nächstes Blatt>>> 048 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXXXVI verso:

Das vierdt alter der werlt hebt sich an vom anfang Dauid vnnd weret bis zu dem u$^e$bergang Babilonis. vnd hat nach den hebreyschen lerern. iiij$^c$. lxxxiiij. iar Aber nach dem. lxx. außlegern. iiij$^c$. lxxxv. iar. Derselb Dauid was der erst ko$^e$nig auß dem geslecht iuda. vnd regiret bey den hebreyschen. xlvij. iar in Ebron u$^e$ber das geslecht iuda. vnd. xxxiij. iar. u$^e$ber das gantz israhel. Nw hebt sich an das vierd alter in Dauid aber nit als in dem ersten ko$^e$nig israhel. sunder als in dem ersten ko$^e$nig vomm geslecht iuda. dann im beschahe ein außgetruckte verheissung das Cristus auß dem geslecht iuda solt geporen werden. Sein that vnd geschihten erscheinen durch das gantz ander buch der ko$^e$nig etc. Do dauid ho$^e$ret das Saul gestorben was. do hat er mit den seinen ine bewaynet vnd gefastet vnd ein cleglich gesang gemacht. das er was der erst ko$^e$nig israhel. vor ime vnd sein herr gewest.
Dauid ein fu$^e$rst aller propheten. ein sun Isai vomm geslecht iuda. der erst ko$^e$nig der hebreyschen hat in dem. ix$^c$. xli. iar von der gepurt Abrahe u$^e$ber die hebreyschen zeregiren angefangen. vnd alle iar zesamen gerechent in iherusalem vnd in ebron. xl. iar geregirt. Diss was ein man von kintheit auff der scho$^e$nst. ro$^e$slet. eins hu$^e$bschen antlitzs großmechtiger stercke vnd noch gro$^e$ßers gemu$^e$ets. der vor empfahung des ko$^e$nigreichs den allerstercksten man den philisteyschen rysen mit einer schleu$^e$dern erto$^e$dtet. vnd auch nach angenomner herrschung in den streytten. die er fu$^e$r die vndertanen seins reichs fu$^e$eret alweg zum ersten zu der geuerlichkeit vnd wagknus geeylet. Als er in die regirung kome hat er zu erst Iherusalem belegert. Darnach gefangenn. die Cananeyer vnnd iebuseier außgetriben. alle palasteyer vnd veind allenthalben zertrennet. vnd ist zu letst vol der tag vnd gu$^o$ter werck in den herren entschlaffen. lxx. iar alt. vnd durch Salomonen seinen sun zu iherusalem begraben worden.
Salomon ein sun Dauid auß Bersabea der ander ko$^e$nig der hebreyschen hat dieweil noch sein vater lebet u$^e$ber die hebreyschen zeregiren angefangen vnd. xl. iar geregnirt. vnnd do er geporn wardt hat ine sein vater alßpald dem propheten Nathan einen allergelertisten vnd heiligsten mann zeerziehen vnd zeerneren gegeben. Als er nw ein iungling wardt do hat sein vater Dauid ine von seiner tugent wegen nach verwerffung andrer seiner bru$^e$der auß gepote des herren in das konigreich herfu$^e$ergezogen. Diser Salomon bestritte die veind vnd erlanget allenthalben frid. darnach hat er den in der gantzen werlt beru$^e$mbtisten tempel außgepawen vnnd in glu$^e$ckseligkeit alle ko$^e$nig u$^e$bertroffen. darnach ist er. lxxxxiiij. iar alt gestorben. vnnd in Iherusalem begraben worden.
| Als die ko$^e$nigin Saba das geru$^e$chde oder den ru$^o$m von Salomone geho$^e$rt het do kome sie vonn den enden des ertreichs zeho$^e$rn sein weißheit. vnnd er tet ir genu$^o$g von allen dingen die sie fraget. vnd do sie die ordnung dess haws vnd gesinds sahe vnnd sein weißheit ho$^e$ret do lobet sie ine fast. vnnd sie raichten einander große gabe. Salomon machet einen helffenpaynin thron zu dem mu$^o$st man sechs stafteln auffsteigen. daru$^e$mb begerten alle menschen allenthalben auff erden zesehen sein antlitz Nw was Saba ein prophetin daru$^e$mb wardt sie ein Sibilla genant. dann sie weissaget vomm holtz des heiligen creu$^e$tzs vnd von zersto$^e$rung der Juden vnnd was ein ererin eins warnn gottes. | Sibilla saba |

## XLVII recto:

Blat XLVII
Dauid ist auß dem rate des herren mit den seinen in Ebron aufgestigen vnd daselbst in seiner iugent zu eim ko$^e$nig erwelt vnd gesalbt worden durch Samuelem allein u$^e$ber das geslecht iuda. So wardt Hißboseth der sun Saulis durch vleißankerung Abner seins o$^e$heims oder seiner muter bruders u$^e$ber die anderen aylff geslecht ein konig gemacht. vnd regniret. ij. iar. Nw samelten sich die heer dauid vnder Joab dem fu$^e$rsten seins heers. vnd Abner dem fu$^e$rsten des heers Hißboseth. vnd haben auß gemeiner wilku$^e$r. xij. auff einem. vnd. xij. auff den andern teyl miteinander gekempft. vnd einer den andern erto$^e$dtet mit einem straich. do nw die. die mit abner waren fluhen vnd Azahel des Joabs bruder den abner verfolget. vnd auff sein begern von der verfolgung nit ablaßen wolt. do wardt zu letst azahel von abner amm gemecht mit gewendtem spieß verwundt vnd starb. vnnd wiewol der krieg zwischen dem haws saulis vnd dem haws dauids langzeit geweret het so zohe doch Dauid fu$^e$r vnd wardt alweg stercker. aber dz haws Saulis neme teglich ab. Dem Dauid warden geporn in ebron dise su$^e$n. der erst Amon. der ander Cheliab. der drit Absolon. der vierd Adomias. vnd andere von vil weiberen. Aber abner der des Hißbosethts haws regiret wardt von im zu rede gehalten daru$^e$mb das er des Sauls zuweib het beschlaffen. da erzu$^e$rnet er sich wider ine. vnd gieng zu dauid vnnd verhieße im das er das gantz volck israhel zu seiner vndertanigkeit bringen wolt. vnd do er sich nw solchs zehandeln vnderstunde vnd den dauid sein weib Michol herwider gebracht het. do schlu$^e$g ioab zu rachsal seins bruders anzahels den abner veretterlich zu tod. dz mießfiele dem dauid vnd ließe ine erlich bey den seinen begraben mit bewaynen vnd fasten vmb seinen tod.
Diser dauid ist schier ein wunder in menschlichen geslecht. in dennye meer solche ding mit einander zusamen komen sind. als ein so große ho$^e$h vnd demu$^e$tigkeit. so grose gestrengigkeit. vnd so große gu$^e$tigkeit. so große sorg wertlicher sachen. vnd so lauttere vnd andechtige bescheu$^e$lichkeit geistlicher ding. souil menschen vmbzebringen vnd souil zeher zeuergießen. in so große su$^e$nd zefallen vnd solche buß zewirken. Item im warden in iherusalem geboren die su$^e$n. salma. saba. natan. salomon auß bersabea dem weib vrie. vnd ander. viij. on der zuweiber su$^e$ne Vnd als er dz reich in frid erobert het. do schaffet er wider dz gesetz moysi dz volck zezeln. vnd hat gefunden tausentmaltausent vnnd hundertmal tausent das swerd außziehende mann. vnd von dem geslecht iuda allein viermal hundert vnd sibentzig tausent streytper mann. Aber die zelung des volcks mißfiele got vnd er slu$^o$g israhel mit der plag der pestilentz. darinn fieln bey sibentzig tausent menschen von dem volck israhel.
Dise drey haben zu der ziet Dauids geweissagt. vnd Nathan was Dauids bruders sun vnd ein zugewu$^e$nster sun ysay.
* ↑ WS:Vorlage: geflecht
* ↑ WS:Vorlage: geflecht
* ↑ WS:Vorlage: su$^e$ud